紫雲洞
作者：員興宗
朝代：宋

paragraphs: 君不見茂州長史文章翁，生平姓字懸天東。
英言撼帝帝不從，建隆以來無此忠。
今焉棲神寓玄躬，道在翳嘶峰外之高峰。
是間真趣排天胸，指顧可了荆岱嵩。
邇年秋練春光融，離離渡漢舒溟濛。
狀殊宋車非越龍，亦非石壁浮青紅。
望之雲遠討其蹤，類風飄煙欺霧濃。
直排閶闔貫紫宮。
父老語我昭我聾，疑是先生不掩之精雄。
自爾支拄瓊崖中，要把英爽飛摩空。
有如韓王結襦騰騰化異氣，亦如衛生食昴疊疊欺長虹。
誠於斯民有願力，此段奇特將無同。
先生英名無有盡，乃雲無心洞無窮。
或云礱鑿發天秘，不知的的勝事符阿戎。
勸君不必崑閬通，五雲之祥由李宗。
君家種義昭玄穹，可隸黄字驅青童。
掃灑願勿俗子容，斗酒爲嗔王無功。